Девојчина клетва (Бранко Мушицки)
Две се звезде на небу карале.
Преходница и звезда Даница.
Преходница Даници говори:
„Ој Данице, једна спавачице,
„Ти преспава од вечер до света,
„Ја преходим исток до запада,
„Од запада, па до сунца јарка.
Оне мисле, нико их не слуша.
Слушала их прошена девојка,
Па говори прошена девојка:
„Ој звездице, по богу сестрице,
„Кад преходиш исток до запада,
„Од запада, па до сунца јарка,
„Преходиш ли у Херцеговину,
„И видиш ли Херцега Степана?
„Је су ли му отворени двори,
„И пред двором коњи оседлани?
„И спрема л' се, хоће л' по девојку?“
Ал' говори звезда Преходница:
„Ој бога ти, прошена девојко,
„Ја преходим у Херцеговину,
„И ја видех Херцега Степана,
„Бели су му отворени двори,
„И пред двором коњи оседлани,
„И спрема се хоће по девојку,
„Али не ће по тебе, девојку,
„Већ по другу другарицу твоју.
„Тебе куде твоји кудиоци:
„Једни куде да си од зла рода,
„Други куде, сањива, дремљива,
„Трећи куде љута као гуја.“ 
Љуто куне прошена девојка:
„Који куде да сам од зла рода,
„Не имао од срца порода,
„Који куде сањива, дремљива,
„Боловао за девет година:
„У болести не имао санка,
„Који куде, љута као гуја,
„Гује му се око срца виле,
„У глави му зиму зимовале."

Извор 

Б.М. 1875. Српске народне песме. Панчево, Наклада и штампарија браће Јовановића. стр. 31-32.

Српска народна поезија
Бранко Мушицки - Српске народне песме
Женске народне песме